title: Columba oenas
text: A sisella (d'o basco < uso "paloma") (Nombre scientifico: Columba oenas (Linnaeus, 1758)) ye una especie de paloma salvache d'o chenero Columba y a familia Columbidae, propia d'Europa y Asia.
  
  Descripción
  
  Anque fa recordar muito a os palomos domesticos, tiene o cuerpo subtilment mas fino, y con a color grisa d'o plumache uniforme, sin as dos caracteristicas faixas negras d'os palomos comuns. As alas, en volido, se veyen grisas por debaixo, a la contra de como pasa con belatras palomas que as i tienen mas claras.
  
  Os iris d'os uellos son caracteristicament negros, sin l'aniello de color amariella u narancha que tienen os torcazos y os palomos comuns.
  
  Hábitat
  
  As sisellas viven en as selvas de caducifolios, a on que fan o niedo en os foratos d'árbols viellos.
  
  En Aragón ye una especie poco freqüent en l'actualidat, anque en buena cosa d'o territorio se guarda alcordanza de que enantes se cazaba. Ye una especie mas destribuida por a Europa atlantica y central, anque en ixas latitutz ye un au migradera que marcha ta'l sud en hibierno.
  
  Imáchens
  
  Nombres
  D'alcuerdo con o naturalista y lexicografo Rafel Vidaller, sisella ye o nombre mas freqüent y destribuido ta iste animal por a metat oriental de l'Alto Aragón, documentau en localidatz de Litera, o Semontano de Balbastro, a Ribagorza y o Sobrarbe por ell y por diferents autors. Manimenos, en o suyo «Dizionario aragonés d'espezies animals y bechetals» no i amaneix garra referencia de que s'haiga documentau un nombre ta ista especie en garra población de l'Alto Galligo, a Chacetania nian a Plana de Uesca.
  
  Chabier Tomás documentó tamién a forma deminutiva sisalleta en o Viello Sobrarbe, en a segunda metat d'os anyos 1990, y en lAves de Aragón. Atlas de especies nidificantes'', expublicau por IberCaja en 1998, i amaneix unatra variant atipica, xixella''', anque no se'n cita la procedencia.
  
  A novela d'Ánchel Conte O bolito d'as sisellas (Xordica, 2000), ambientada en Planiello en os anyos d'incertidumbre sobre as expropiacions ta que fesen o pantano de Chanovas, incluye una alusión metaforica a iste animal en o titol.
  
  Referencias
  
  Vinclos externos
  
  Aus presents en Aragón
  Fauna d'Europa
  Fauna d'Asia
  Fauna d'Andorra